མཇུག་ཏུ་བོད་རྒྱའི་དཀའ་རྙོག་སེལ་ཐབས་ལ་དབུ་མའི་ལམ་ལས་གཞན་མེད་པའི་སྐོར་ལ་ཁོང་གིས།ཕྱོགས་མཚུངས་ཚོགས་བཅར་བ་རྣམས་གཙོས་བོད་མི་རྣམས་ཀྱི་ཐུགས་ལ་གསལ་བོ་ངེས་དགོས་པ་ཞིག་ནི།དབུ་མའི་ལམ་གྱི་སྲིད་བྱུས་ལས་གཞན་བོད་མི་རིགས་ཀྱི་ད་ལྟའི་ཛ་དྲག་གི་གནས་སྟངས་ལས་གྲོལ་བར་ལམ་སྟོན་ཡང་དག་ཐུབ་མཁན་གྱི་སྲིད་བྱུས་སམ་ཐབས་ལམ་གཞན་མེད་པ་གནམ་ལངས་ཉི་ཤར་ལྟར་གྱུར་ཡོད།དེ་ནི་རང་བསྟོད་དང་ཨ་ཕའི་ཁ་ཕོར་གཙང་ཞེན་ཙམ་མ་ཡིན་པར་དོན་མཐུན་རྒྱུ་མཚན་གྱི་ལམ་ནས་ཐབས་ལམ་གཞན་སྟོན་མཁན་གནམ་སའི་བར་དུ་སྦྲང་སྐད་ཙམ་ཡང་གྲགས་འགུལ་མེད་པ་ཚང་མས་ཤེས་གསལ་ལྟར་ལགས་ན།རང་ཅག་དབུ་མའི་ལམ་ནས་བོད་བསྟན་སྲིད་མི་རིགས་ཀྱི་སྲི་ཞུར་ཞུགས་ཐུབ་པ་འདིས།རང་གིས་རང་ལ་དྲིན་ཆུང་དུ་མ་བཏང་བ་དང་།རང་གིས་རང་གི་རྣམ་དཔྱོད་དངོས་ཡོད་གནས་ཚུལ་ངོས་ཟིན་པའི་ཕྱོགས་སུ་ཁ་བསྒྱུར་ཐུབ་ཡོད་པ་བཅས་མཚོན་ནུས།དེས་ན་ད་ཐེངས་ཚོགས་ཆེན་གྱི་ལས་ཉིན་བརྒྱུད།ཚོགས་བཅར་བ་ཡོངས་ནས་དབུ་མའི་ལམ་གྱི་སྲིད་བྱུས་ཀྱི་གོ་རྟོགས་གཏིང་ཟབ་ཇེ་རྙེད་དང་།དེ་སྤྱད་ནས་དམིགས་ཡུལ་དོན་ཐོག་ཏུ་འཁྱོལ་རྒྱུར་ཉིན་མཚན་ཀུན་ཏུ་འབད་བརྩོན་བྱེད་པ།དབུ་མའི་ལམ་གྱི་སྲིད་བྱུས་ལ་ལོག་འགྲེལ་བྱས་པར་མགོ་སྐོར་མི་ཐེབས་པའི་གདེང་ཚོད་ཡོད་ཐུབ་མཁན་ཞིག་ཆགས་རྒྱུར་རེ་བ་ཤིན་ཏུ་ཆེ།ཞེས་བརྗོད་སོང་།